# Barzhaz Breizh/1867/Bran

Oberennoù damheñvel pe handelvoù all zo ivez, gwelout Bran.
| ◄ Alan-al-Louarn | Bran | Ar falc’hon ► |
Marc’hek Bran a zo bet tizet ; Rag e kad Kerloan e ma bet.
E kad Kerloan, etal ar mor, Oe tizet mab bihan Bran-Vor.
Daoust d’hor gonid oe kemeret, Ha glaz-aleured oe kaset.
Ha glaz-aleuret pa zeuaz, E-barz eunn tour, hen a oelaz :
— Va c’herent a drid hag a iou, Ha me war va gwele : ah ! iou !
Me garfe kaout eur c’hannader A zougfe d’am mamm eul lizer. —
Ar c’hannader pa oe kavet, Ar marc’heg en deuz kemennet :
— Eur gwisk all, va den, a wiski, Gwisk eur c’hlaskour boed azevri ;
Va bizou ’gemeri ivez ; Va bizou aour, enn arouez ;
Ha d’am bro dal’ ma tigouezi, D’am mamm itron he ziskouezi.
Ha mar deu va mamm d’am dasprenn Kannader, arouezi e gwenn ;
Ha, sioaz d’in, ma na zeu-hi ; Va faotr, e du ec’h arouezi. —
Pa zigouezaz e bro Leon, E oa o koania ann itron,
E oa gand he zud, diouc’h ann daol ; Ann delenourien enn ho roll.
— Nozvad d’e-hoc’h, itron ann ti-man : Setu bizou aour ho map Bran,
He vizou kouls hag eul lizer : Red eo he lenn, he lenn e-berr. —
— Tavit, telenourien ho son ; Glac’har vraz a zo em c’halon ;
Tavit, telenourien, buhan, Paket va mab, ne ouienn man !
Ra farder eul lestr d’in fenoz, Ma treuzin ar mor antronoz ! —
Antronoz, eveuz he wele, Ann aotrou Bran a c’houlenne :
— Gedour, gedour, d’in livirit,
Lestr-e-bed o tont na welit ?
— Aotrou, marc’hek, na welann-me Nemed ar mor-braz hag ann ne.
Ann aotrou Bran a c’houlennaz Gand ar gedour, da greiz-teiz c’hoaz :
— Gedour. gedour, d’in livirit Lestr e-bed o tont na welit ?
— Aotrou marc’hek, na welann tra Nemed mor-ezned o nija. —
Ann aotrou Bran a c’houlennaz Gand ar gedour d’ar pardaez c’hoaz.
— Gedour, gedour, d’in livirit Lestr e-bed o tont na welit ? —
Ar gedour-gaou, pa he glevaz, C’hoarzin-droug out han a reaz :
— Eul lestr a welann-me pell-pell, Hag hen foetet gand ann avel.
— Na pez’ arouez ? livirit krenn ! Daoust eo hi du, daoust eo hi gwenn ?
— Aotrou marc’hek, ’vel ma welann, Du eo, m’entoue ruz-glaou-tan ! —
Ar marc’hek keaz, pa ’n deuz klevet, Na mui na ken n’euz lavaret ;
Distroi a reaz he zremm c’hlaz, Ha gand ann derzien a grenaz.
Hag ann itron a c’houlenne Gand ar geriz pa zouare :
— Petra nevez a zo ama Pa glevann ar c’hleier tinsa ? —
Eunn den koz en deuz lavaret D’ann itron pa’n deuz he c’hlevet :
— Eur ar marc’hek paket oa ama, Mervel en deuz gret enn noz-ma. —
Oa ked he gomz peurlavaret, Ann itron d’ann tour zo pignet.
Enn eur redeg, o oela ken, Dispak-kaer gant-hi he bleo gwenn.
Ken a oa ’r geriz souezet, Souezet braz oc’h he gwelet,
Gwelet eunn itron zivroad Oc’h ober kanv hed ar stread.
Ken a lavare peb unan : — Piou eo houman, hag a-be-ban ? —
Ann itron baour a lavare Da dreizeir ann tour, pa errue :
— Digor, digor, primm ann nor d’in Ma map! ma map ! ra he welinn ! —
Pa oa digoret ann nor vraz, War gorf he map en em strinkaz ;
Hag he vriataat a reaz, Ha bikenn goude na zavaz.
E meaz ar stourm, e Kerloan, Zo eunn derven a-uz ar c’hlan,
Eunn derven, e-leac’h m’argilaz Ar Zaozon raog dremm Iouen-Vraz,
War ann derven, pa bar al loar, Bep noz en em zastum adar,
Mor-adar du-baill ho fleuniou, Eul lommig goad war ho fennou.
Gant-ho, eur Vranez-goz louet, Gant-hi eur Vran iaouank kevret.
Skuiz ho daou ha gleb ho eskel : O tont glaz-aleured, ouc’h pell.
Hag ann ezned a gan eur c’han, Ker kaer, ma tav ar mor ledan.
Ar c’han-ze, 'nn eur vouez hi he gan Nemed ar Vranez hag ar Vran.
Hag ar Vran en deuz lavaret : — Kanet, eznedigou, kanet.
Kanet, eznedigou ar vro ; Pell euz a Vreiz n’oc’h ket maro.